Title: Orientacions pel professorat
Course: CFGM. Sistemes microinformàtics - Curs 2019/20 > Section: 3. PROGRAMACIÓ DE L'APP: ANGULARJS, ONSENUI I CORDOVA

Orientacions pel professorat

La temporització d'aquest bloc és de 40 hores.

L'objectiu principal és que els alumnes comencin a conèixer el món de la programació i que arribin a ser capaços de realitzar una aplicació mòbil. Un cop sabem quina aplicació volem realitzar, a qui va dirigida, com la comercialitzarem i distribuirem, i tenim el disseny fet, començarem a programar-la partint de la feina prèvia.

Per al desenvolupament de l'aplicació es proposa utilitzar la llibreria Apache Cordova, ja que és lliure i permet desenvolupar aplicacions en multiplataforma: IOS, Android, Windows Phone, entre d'altres. Tots els entorns tenen el seu llenguatge propi, però emprant Apache Cordova programaran les aplicacions fent servir HTML i CSS per al disseny visual i javascript per accedir a les funcions i característiques del dispositiu. En concret, es proposa utilitzar OnsenUI (http://onsen.io), com a framework CSS, i AngularJS (https://angularjs.org/), com a framework javascript.

Durant la programació de l'aplicació, caldrà treballar la sintaxi pròpia de JavaScript, el treball amb variables locals o globals, la creació de funcions o la crida a aquestes, així com el pas de variables, les estructures condicionals, estructures iteratives i el control d'esdeveniments.

Com que el temps del bloc és reduït, els alumnes hauran de treballar pel seu compte a casa, per poder portar a terme el projecte final que se'ls demana. També seria molt recomanable emprar algunes de les hores del mòdul corresponent a HTML+CSS a treballar alguns continguts de disseny de les aplicacions.

El treball en equip a l'hora de desenvolupar el projecte final és molt important, així com saber distribuir-se el temps i organitzar-se les tasques, valors que es tindran en compte a l'hora d'avaluar el bloc.